**REPUBLIKA SRPSKA**

**NARODNA SKUPŠTINA**

**Vukota Govedarica, narodni poslanik**

**Nacrt**

**ZAKON**

**O SPREČAVANJU SUKOBA INTERESA U ORGANIMA VLASTI**

**REPUBLIKE SRPSKE**

**Banja Luka, maj 2023. godine**

**ZAKON**

**O SPREČAVANJU SUKOBA INTERESA U ORGANIMA VLASTI  
REPUBLIKE SRPSKE**

**Predmet regulisanja**

**Član 1.**

1. Ovim zakonom uređuje se sprečavanje sukoba interesa prilikom vršenja javnih funkcija izabranih predstavnika, nosilaca izvršnih funkcija i drugih imenovanih lica u svim organima vlasti Republike Srpske.
2. Ovaj zakon se primjenjuje i na izabrana i imenovana lica iz Republike Srpske u institucijama Bosne i Hercegovine.
3. Ovaj zakon ne isključuje primjenu drugih zakona i propisa koji regulišu sukob interesa u organima vlasti Republike Srpske.

**Definicije korišćenih pojmova**

**Član 2.**

U smislu ovog zakona smatraju se:

a) „**izabranim predstavnicima**“

**-** predsjednik i potpredsjednici Republike Srpske,

**-** narodni poslanici u Narodnoj skupštini Republike Srpske,

**-** delegati u Vijeću naroda Republike Srpske,

**-** izabrani predstavnici oba doma Parlamentarne skupštine Bosne i Hercegovine***,***

- odbornici u skupštinama jedinica lokalne samouprave;

b) „**nosiocima izvršnih funkcija“**:

**-** članovi Vlade Republike Srpske (u daljem tekstu: Vlada),

- ministri i zamjenici ministara u Savjetu ministara Bosne i Hercegovine,

- gradonačelnici i načelnici jedinica lokalne samouprave i njihovi zamjenici,

- direktori republičkih organa uprave, republičkih upravnih organizacija i njihovi zamjenici,

- direktori republičkih fondova i njihovi zamjenici,

- direktori agencija i njihovi zamjenici,

- direktori javnih ustanova i njihovi zamjenici,

- direktori javnih preduzeća i njihovi zamjenici,

- izvršni direktori javnih preduzeća,

- direktori preduzeća i ustanova čiji je osnivač jedinica lokalne samouprave i njihovi zamjenici,

- rukovodioci drugih institucija u Republici Srpskoj i Bosni i Hercegovini koji su izabrani ili imenovani odlukama Predsjednika Republike Srpske, Narodne skupštine Republike Srpske, Vijeća naroda Republike Srpske, Vlade, Parlamentarne skupštine Bosne i Hercegovine**,** Savjeta ministara Bosne i Hercegovine, skupština jedinica lokalne samouprave ili odlukom gradonačelnika i načelnika jedinica lokalne samouprave;

v) „**druga imenovana lica**“ su savjetnici, šefovi kabineta, generalni sekretari i zamjenici generalnih sekretara i to:

- predsjednika i potpredsjednika Republike Srpske,

- u Narodnoj skupštini Republike Srpske,

- u Vijeću naroda Republike Srpske,

- Vlade i članova Vlade,

- člana Predsjedništva Bosne i Hercegovine,

- predsjedavajućeg i potpredsjedavajućeg oba doma Parlamentarne skupštine Bosne i Hercegovine,

- članova Savjeta ministara Bosne i Hercegovine,

- gradonačelnika i načelnika u jedinicama lokalnih samouprava i njihovih zamjenika,

- direktora republičkih organa uprave i republičkih upravnih organizacija i njihovih zamjenika,

- direktora republičkih fondova i njihovih zamjenika,

- direktora agencija i njihovih zamjenika,

- direktora javnih ustanova i njihovih zamjenika,

- direktora javnih preduzeća i njihovih zamjenika;

g) „**članovi porodice**“ su bračni ili vanbračni supružnik izabranog predstavnika, nosioca izvršne funkcije i drugih imenovanih lica, njegovo dijete, usvojilac, usvojenik i dijete bračnog supružnika (pastorak ili pastorka), koji sa njim živi u zajedničkom domaćinstvu;

d) **„ulaganje kapitala“** podrazumijeva ulaganje novca, stvari i prava u osnivački kapital privrednih društava;

đ) **„privredno društvo“** podrazumijeva svaki organizacioni oblik društva osnovanog u skladu sa propisima o privrednim društvima;

e) **„javna sredstva“** podrazumijevaju sredstva budžetā Republike Srpske, Bosne i Hercegovine, distrikta Brčko, jedinica lokalne samouprave u Republici Srpskoj, kao i druga sredstva prikupljena od građana i pravnih subjekata po bilo kom osnovu koji je utvrđen zakonom;

ž) **„javni subjekt“** podrazumijeva: javna preduzeća, javne ustanove, agencije i druge pravne subjekte čiji je osnivač ili većinski vlasnik Republika Srpska ili jedinica lokalne samouprave;

z) **„lična usluga“** je svaki postupak izabranih predstavnika, nosilaca izvršnih funkcija i drugih imenovanih lica učinjen sa ciljem pribavljanja koristi fizičkim ili pravnim licima i organizacijama uz njihovu obavezu da kao protivuslugu plate novčanu naknadu ili pribave materijalnu ili bilo koju drugu ličnu korist;

i) **„poklon u vezi sa vršenjem dužnosti“** podrazumijeva: novac, predmete, prava, usluge bez naknade, te neku drugu korist datu ili obećanu, ugostiteljsku uslugu, uslugu noćenja, oprost duga ili obaveze, putni trošak, ulaznicu, umjetnički predmet, osiguranje, medicinsku ili drugu korist koju izabrani predstavnik, nosilac izvršne funkcije ili drugo imenovano lice nije lično platilo;

j) **„primanje poklona“**, pored ličnog preuzimanja poklona, podrazumijeva i primanje poklona od strane trećeg lica u ime izabranog predstavnika, nosioca izvršne funkcije i drugog imenovanog lica ako je poklon primljen sa njihovim znanjem;

k) **„udruženje građana“**, podrazumijeva udruženje građana i fondacija osnovanih u skladu sa propisima o udruženjima i fondacijama;

l) **„Republička komisija za sprečavanje sukoba interesa“ (**u daljem tekstu: Komisija), podrazumijeva organ Republike Srpske koji na osnovu ovog zakona utvrđuje postojanje sukoba interesa izabranih predstavnika, nosilaca izvršnih funkcija i drugih imenovanih lica u skladu sa ovim zakonom i drugim propisima koji regulišu njihove nadležnosti i utvrđuje odgovornost u slučajevima sukoba interesa.

**Sukob interesa**

**Član 3.**

1. Sukob interesa u organima vlasti Republike Srpske postoji uvijek kada privatni interesi izabranih predstavnika, nosilaca izvršnih funkcija i drugih imenovanih lica utiču ili mogu uticati na pravilno, nepristrasno i objektivno vršenje službene dužnosti.
2. Izabrani predstavnici, nosioci izvršnih funkcija i druga imenovana lica su izričito nespojive funkcije i ne mogu se istovremeno obavljati.
3. Sukob interesa utvrđen ovim zakonom odnosi se i na lica koja su imenovana za vršioce dužnosti.

**Privatni interes**

**Član 4.**

Privatni interes izabranih predstavnika, nosilaca izvršnih funkcija i drugih imenovanih lica podrazumijeva bilo koju ličnu uslugu, uslugu za članove njihovih porodica i povezanih lica ili privrednih društava i organizacija sa kojima imaju ili će u roku šest mjeseci nakon završetka mandata imati poslovne, organizacione, političke i druge odnose nespojive sa pravilnim obavljanjem službene dužnosti.

**Osnovna načela**

**Član 5.**

Sprečavanje sukoba interesa u javnom sektoru ima za cilj:

* afirmaciju politike i stvaranja prakse jačanja povjerenja javnosti u integritet, objektivnost i nepristrasnost izabranih predstavnika, nosilaca izvršnih funkcija i drugih imenovanih lica pri odlučivanju iz njihove nadležnosti,
* razvijanje kulture o potrebi zabranjivanja privatnog interesa u institucijama i uticaja na način koji obezbjeđuje transparentnost postupaka izabranih predstavnika, nosilaca izvršnih funkcija i drugih imenovanih lica, a ne umanjuje njihov lični i profesionalni integritet,
* uspostavljanje i jačanje pozitivnog partnerskog odnosa između javnog sektora, privrede i građana kroz pravičnu i nepristrasnu primjenu odredaba ovog zakona,
* onemogućavanje izabranim predstavnicima, nosiocima izvršnih funkcija i drugim imenovanim licima da obavljaju više od jedne javne funkcije.

**Principi djelovanja nosilaca javnih funkcija**

**Član 6.**

1. Izabrani predstavnici, nosioci izvršnih funkcija i druga imenovana lica, kao javni službenici i nosioci javnih funkcija, moraju djelovati u interesu građana.
2. U obavljanju javne funkcije izabrani predstavnici, nosioci izvršnih funkcija i druga imenovana lica ne smiju svoj privatni interes suprostaviti opštem interesu niti ga stavljati iznad njega.

**Zabranjene aktivnosti**

**Član 7.**

Izabrani predstavnici, nosioci izvršnih funkcija i druga imenovana lica nalaze se u sukobu interesa ako:

a) su članovi u upravnom odboru, nadzornom odboru, skupštini, upravi ili u svojstvu ovlaštene osobe u javnom subjektu;

b) prime ili zahtijevaju poklon, obećanje poklona ili neke druge vrijednosti kao naknadu za usluge iz djelokruga poslova javne funkcije koju vrše, za sebe ili člana porodice;

v) traže, prihvate ili prime bilo koju vrijednost ili uslugu za sebe ili za članove porodice kao naknadu za učestvovanje u odlučivanju o bilo kojem pitanju ili odluci javnog organa u kome obavljaju javnu funkciju;

g) obećaju zaposlenje ili neko drugo pravo u zamjenu za poklon, obećanje poklona ili neku drugu vrstu naknade za sebe ili za članove porodice;

d) privileguju lica radi stranačkog ili nekog drugog opredjeljenja, porijekla, ličnih ili porodičnih veza;

đ) odbiju uvid u svoje finansijsko stanje na zahtjev nadležnog organa;

e) utiču na dobijanje poslova od organa vlasti u cilju sticanja materijalne ili nematerijalne koristi za sebe ili drugoga;

ž) koriste povlaštene informacije o radu organa vlasti radi lične koristi, koristi člana porodice ili koristi drugih lica;

z) zaključuju pravni posao ili na neki drugi način koriste svoj položaj kako bi uticali na odluke zakonodavne, izvršne ili sudske vlasti radi lične koristi, koristi člana porodice ili koristi drugih lica.

**Tumačenje sukoba interesa**

**Član 8.**

1. U slučaju nedoumice da li je planirani postupak u suprotnosti sa opštim interesom, nosioci javnih funkcija dužni su zatražiti tumačenje Komisije.
2. Komisija će u roku od petnaest dana od dana primitka zahtjeva dati nosiocu javne funkcije odgovor na zatraženo tumačenje odnosno obrazloženo tumačenje eventualnog sukoba interesa.

**Lična odgovornost nosilaca javnih funkcija**

**Član 9.**

Izabrani predstavnici, nosioci izvršnih funkcija i druga imenovana lica su lično odgovorni za pravilno, objektivno i nepristrasno obavljanje funkcija na koje su izabrani, odnosno imenovani.

**Obaveza podnošenja ostavke**

**Član 10.**

1. Izabrani predstavnici, nosioci izvršnih funkcija i druga imenovana lica obavezni su podnijeti ostavku na nespojivu funkciju najkasnije jedan dan prije preuzimanja javne funkcije.
2. Izabrani predstavnici, nosioci izvršnih funkcija i druga imenovana lica koja su na nespojivu funkciju imenovana prije donošenja ovog zakona, obavezna su u roku od roku trideset dana od dana stupanja na snagu ovog zakona podnijeti ostavku na nespojivu funkciju.

**Lično finansijsko stanje**

**Član 11.**

1. Izabrani predstavnici, nosioci izvršnih funkcija i druga imenovana lica dužni su dostavljati redovne finansijske izvještaje, kako je predviđeno zakonom i propisima Komisije.
2. Komisija će posebnim aktom urediti način kontrole finansijskog izvještaja iz stava 1. ovog člana.

**Zabrana sticanja lične koristi**

**Član 12.**

Izabrani predstavnici, nosioci izvršnih funkcija i druga imenovana lica ne smiju koristiti javnu funkciju za sticanje lične koristi ili koristi sa njima povezanih pravnih ili fizičkih lica i ne smiju biti ni u kakvom odnosu zavisnosti prema organizacijama i licima koja bi mogla uticati na njihovu objektivnost.

**Način vršenja javne funkcije**

**Član 13.**

Izabrani predstavnici, nosioci izvršnih funkcija i druga imenovana lica dužni su javnu funkciju obavljati savjesno i odgovorno, zakonito i nepristrasno, pridržavajući se etičkog kodeksa i istovremeno čuvajući vlastitu vjerodostojnost i dostojanstvo funkcije koju obavljaju.

**Način korišćenja sredstava rada**

**Član 14.**

Za vrijeme vršenja javne funkcije izabrani predstavnici, nosioci izvršnih funkcija i druga imenovana lica obavezna su imovinu i finansijska sredstva javnih organa i javnih subjekata koristiti na racionalan i efikasan način i isključivo u svrhu za koju su namijenjena.

**Nespojivost u odnosu na javne subjekte**

**Član 15.**

1. Članstvo u upravnom ili nadzornom odboru pravnih lica, upravi ili odboru za reviziju, kao i svojstvo lica ovlaštenog za zastupanje javnog preduzeća nespojivo je sa javnom funkcijom izabranog predstavnika, nosioca izvršne funkcije ili drugog imenovanog lica za vrijeme dok vrše javnu funkciju kao i šest mjeseci nakon njenog prestanka.
2. Zabrana iz stava 1. ovoga člana odnosi se i na članove porodice izabranih predstavnika, nosilaca izvršnih funkcija i drugih imenovanih lica.

**Nespojivost u odnosu na privredna društva**

**Član 16.**

1. Izabrani predstavnici, nosioci izvršnih funkcija i druga imenovana lica za vrijeme vršenja javne funkcije i šest mjeseci nakon prestanka iste ne mogu biti članovi nadzornog i upravnog odbora, odbora za reviziju, niti lica ovlaštena za zastupanje bilo kojeg oblika privrednog društva ili organizacije:

a) u koje su uložili kapital u periodu od četiri godine prije preuzimanja javne funkcije koju vrše i

b) koji posluju sa organima vlasti Republike Srpske ili jedinicama lokalne samouprave u vrijeme dok izabrani predstavnici, nosioci izvršnih funkcija i druga imenovana lica vrše javne funkcije, kao i šest mjeseci nakon prestanka iste, ako je vrijednost ugovora ili posla veća od 50.000 KM.

1. Izabrani predstavnici, nosioci izvršnih funkcija i druga imenovana lica ne mogu na bilo koji način odlučivati u javnom organu ili javnom subjektu u kojom vrše javnu funkciju po svim pitanjima koja se neposredno tiču privrednog društva u kojem oni ili članovi njihovih porodica imaju finansijski interes i dužni su obrazložiti razloge zbog kojih se uzdržavaju od odlučivanja.

**Nespojivost u odnosu na udruženja i fondacije**

**Član 17.**

Izabrani predstavnici, nosioci izvršnih funkcija i druga imenovana lica ne mogu obavljati poslove predsjednika, direktora, ovlaštenog lica ili člana organa udruženja ili fondacija koja se finansiraju iz javnih sredstava u iznosu većem od 20.000 KM na godišnjem nivou, odnosno 50.000 KM na godišnjem nivou u udruženjima ili fondacijama iz oblasti kulture i sporta.

**Zabrana pružanja ličnih usluga**

**Član 18.**

1. Izabrani predstavnici, nosioci izvršnih funkcija i druga imenovana lica ne mogu zaključivati ugovore o pružanju ličnih usluga bilo koje vrste javnim preduzećima i institucijama koje se finansiraju iz javnih sredstava.
2. Izabrani predstavnici, nosioci izvršnih funkcija, druga imenovana lica i članovi njihovih porodica ne mogu zaključivati ugovore o pružanju ličnih usluga sa privrednim društvom koje zaključuje ugovore ili na drugi način posluje sa organom vlasti Republike Srpske ili jedinice lokalne samouprave.
3. Odredba stava 2. ovog člana primjenjuje se samo na privredna društva koja na bilo koji način posluju sa organom vlasti Republike Srpske ili jedinice lokalne samouprave za vrijeme dok izabrani predstavnik, nosilac izvršne funckije ili drugo imenovano lice vrši javnu funkciju, kao i šest mjeseci nakon njenog prestanka, kada vrijednost ugovorenog posla prelazi 30.000 KM na godišnjem nivou.

**Primanje poklona**

**Član 19.**

1. Izabrani predstavnici, nosioci izvršnih funkcija i druga imenovana lica primljene poklone obavezni su prijaviti Komisiji i predati organu ili javnom subjektu u kojem vrše javnu funkciju.
2. Primljeni poklon iz stava 1. ovog člana postaje vlasništvo organa ili javnog subjekta u kojem izabrani predstavnici, nosioci izvršnih funkcija i druga imenovana lica vrše javnu funkciju.
3. Organi vlasti i javni subjekti su dužni da u roku od 30 dana od dana stupanja na snagu ovoga zakona posebnim aktom urede postupak, način evidencije, predaje i čuvanja primljenih poklona.
4. Primanje poklona podrazumijeva i davanje poklona trećem licu na ime izabranog predstavnika, nosioca izvršne funkcije ili drugog imenovanog lica, ako je poklon primljen sa njihovim znanjem.

**Komisija za utvrđivanje sukoba interesa**

**Član 20.**

1. Sukob interesa u organima vlasti Republike Srpske utvrđuje Republička komisija za sprečavanje sukoba interesa.
2. Komisija je samostalan organ koji provodi postupak utvrđivanja postojanja sukoba interesa izabranih predstavnika, nosilaca izvršnih funkcija i drugih imenovanih lica, utvrđuje odgovornost u slučajevima postojanja sukoba interesa i izriče sankcije u skladu sa odredbama ovog zakona i drugim propisima koji regulišu njihove nadležnosti.

**Način izbora i sastav Komisije**

**Član 21.**

1. Komisija ima predsjednika i šest članova.
2. Predsjednika i članove Komisije bira Narodna skupština Republike Srpske na period od četiri godine, uz mogućnost ponovnog izbora.
3. Predsjednik i članovi Komisije mogu biti birani najviše dva puta.
4. Predsjednik i članovi Komisije su lica koja su stručnim, radnim i moralnim kvlaitetima dokazala svoju nepristrasnost i savjesnost. Najmanje jedan član Komisije mora biti diplomirani pravnik sa položenim pravosudnim ispitom.
5. Predsjednik i članovi Komisije su lica koja ispunjavaju uslove iz člana 22. ovog zakona.
6. Predsjednik i članovi Komisije ne mogu biti lica iz člana 2. tačka a), b), v) i g) ovog zakona i lica zaposlena u republičkim organima.
7. U sastavu Komisije biće izabrana lica iz reda sva tri konstitutivna naroda, pod uslovom da se na javni konkurs prijave kandidati koji ispunjavaju uslove javnog konkursa.
8. Predsjednik i članovi Komisije ne mogu obavljati dužnost u organima političkih organizacija, udruženja ili fondacija koje su organizaciono ili finansijski povezani sa političkom organizacijom, ne mogu biti uključeni u bilo kakvu stranačku aktivnost, niti smiju biti u sukobu interesa u smislu ovog zakona.
9. Poslovnikom o radu Komisija uređuje pitanja od značaja za njenu organizaciju i rad.

**Uslovi za izbor i imenovanje članova Komisije**

**Član 22.**

1. Za predsjednika i članove Komisije mogu biti birana lica koja ispunjavaju opšte i posebne uslove.
2. Opšti uslovi koje kandidat mora ispunjavati su:

a) da je državljanin Republile Srpske, odnosno Bosne i Hercegovine,

b) da je stariji od 18 godina,

v) da ima opštu zdravstvenu sposobnost,

g) da nije osuđivan za krivično djelo na bezuslovnu kaznu zatvora od najmanje šest mjeseci ili za krivično djelo koje ga čini nepodobnim za funkciju javnog službenika

d) da nije otpušten iz organa uprave kao rezultat diciplinske mjere na bilo kojem nivou vlasti Republike Srpske i Bosne i Hercegovine tri godine prije objavljivanja konkursa.

(3) Posebni uslovi koje kandidat mora ispunjavati su:

a) VII stepen stručne spreme: fakultet pravnih nauka, fakultet ekonomskih nauka ili fakultet političkih nauka,

b) najmanje pet godina radnog iskustva u traženom stepenu obrazovanja.

**Nadležnost Komisije**

**Član 23.**

Komisija ima sledeće nadležnosti:

a) u skladu sa ovim zakonom po službenoj dužnosti ili na zahtjev republičkog organa ili javnog subjekta pokreće i provodi postupak utvrđivanja sukoba interesa i odgovornosti izabranih predstavnika, nosilaca izvršnih funkcija i drugih imenovanih lica, vodeći računa o zaštiti integriteta ličnosti lica protiv koga se vodi postupak utvrđivanja sukoba interesa,

b) donosi pravilnike, uputstva i druge akte radi prmijene ovog zakona, te propisuje obrasce i vodi registar,

v) odlučuje o tome da li je neko djelovanje ili propust djelovanja suprotno ovom zakonu ili drugom propisu koji reguliše sukob interesa,

g) u slučaju utvrđenog postojanja sukoba interesa donosi rješenje o prestanku obavljanja javne funkcije i dostavlja ga organu ili javnom subjektu u kojem je izabrani predstavnik, nosilac izvršne funkcije ili drugo imenovano lice istu vršilo,

d) utvrđuje smjernice i uputstva u svrhu spriječavanja sukoba interesa,

đ) pokreće inicijative za izmjene ovog zakona,

e) podnosi izviještaj o svom radu Narodnoj skupštini Republike Srpske najmanje jednom godišnje i

ž) obavještava nadležno tužilašto u slučaju sumnje postojanja krivičnog djela.

**Poslovnik o radu Komisije**

**Član 24.**

1. Pitanja od značaja za organizaciju, rad i odlučivanje Komisije uređuju se posebnim poslovnikom.
2. Poslovnik iz stava 1. usvaja Komisija na prijedlog predsjednika.

**Registar elektronske evidencije**

**Član 25.**

1. Komisija je dužna da sačini registar elektronske evidencije izabranih predstavnika, nosilaca izvršne funkcije i drugih imenovanih lica i da ga javno publikuje na internet stranici Komisije.
2. Registar elektronske evidencije u smislu ovog zakona sadrži podatke o javnoj funkciji izabranih predstavnika, nosilaca izvršnih fukkcija i drugih imenovanih lica.

**Postupak pred Komisijom**

**Član 26.**

1. Postupak za utvrđivanje postojanja sukoba interesa pokreće Komisija po službenoj dužnosti ili na zahtjev republičkog organa ili javnog subjekta.
2. Postupak za utvrđivanje postojanja sukoba interesa Komisija može pokrenuti na obrazložen pisani zahjtev izabranog predstavnika, nosioca izvršne funkcije ili fizičkog lica.
3. Odluka o pokretanju postupka iz st. 1. i 2. ovog člana, dostavlja se licu protiv kojeg je pokrenut postupak.
4. Lice iz stava 3. dužno je u roku koji Komisija odredi, a najduže u roku od 30 dana, dostaviti odgovor na odluku o pokretanju postupka.
5. Komisija po službenoj dužnosti pribavlja dokaze i utvrđuje činjenice neposredno ili putem drugog nadležnog organa. Organi vlasti i javni subjekti su obavezni da na zahtjev Komisije u roku od 15 dana, Komisiji dostave traženu dokumentaciju.

**Sankcije**

**Član 27.**

1. Za povredu odredbi ovog zakona Komisija može licima iz člana 1. izreći sledeće sankcije:

a) opomenu,

b) novčanu kaznu,

v) prestanak obavljanja javne funkcije.

1. U slučaju da je izabrani predstavnik, nosilac izvršne funkcije ili drugo imenovano lice postupilo suprotno članu 19. ovog zakona Komisija može izreći mjeru predaje primljenog poklona organu ili javnopm subjektu u kojem lice vrši javnu funkciju.
2. U slučaju iz stava 2. Komisija je dužna podnijeti prijavu nadležnom organu protiv javnog službenika iz člana 1. ovoga zakona.

**Opomena**

**Član 28.**

Komisija će izreći opomenu u slučaju kada izabrani predstavnik, nosilac izvršne funkcije ili drugo imenovano lice postupi suprotno čl. 11. i 19. ovog zakona. Opomena javnim službenicima izriče se u slučajevima u kojima Komisija utvrdi naročito lake povrede obaveza i dužnosti iz ovog zakona koje proizvode neznatne posledice u odnosu na njegov cilj i predmet regulisanja.

**Novčana kazna**

**Član 29.**

(1) Novčanom kaznom od 20.000 do 30.000 KM kazniće se izabrani predstavnik, nosilac izvršne funkcije ili drugo imenovano lice, ako:

a) postupa suprotno odredbama člana 3. ovog zakona,

b) postupa suprotno odredbama člana 7. ovog zakona, izuzev tačke đ).

v) obavlja nespojivu dužnost u javnom subjektu iz člana 15. ovog zakona.

(2) Novčanom kaznom u iznosu od 10.000 do 20.000 KM kazniće se izabrani predstavnik, nosilac izvršne vlati ili drugo imenovano lice, ako:

a) obavlja nespojivu dužnost u privrednom društvu iz člana 16. ovog zakona,

b) ako postupa suprotno odredbama člana 17. ovog zakona,

v) zaključi ugovor o pružanju ličnih usluga suprotno odredbama člana 18. ovog zakona,

g) primi i raspolaže poklonom suprotno odredbama člana 19. ovog zakona.

(3) Novčanom kaznom od 5.000 do 10.000 KM kazniće se za prekršaj izabrani predstavnik, nosilac izvršne funkcije ili drugo imenovano lice, ako ne postupi u skladu sa članom 7. tačka đ).

**Javno objavljivanje odluke Komisije**

**Član 30.**

1. Akt Komisije kojim se utvrđuje postojanje sukoba interesa javno se objavljuje.
2. Odluka Komisije objavljuje se u Službenom glasniku Republike Srpske i najmanje jednom dnevnom listu.

**Obaveza provođenja postupka prestanka mandata**

**Član 31.**

Nakon donošenja konačnog rješenja kojim se u skladu sa članom 34. ovog zakona utvrdi da kod izabranog predstavnika, nosioca izvršne funkcije ili drugog imenovanog lica postoji sukob interesa, Komisija će u roku od 15 dana donijeti rješenje o prestanku obavljanja javne funkcije u organu ili javnom subjektu.

**Nepodobnost za kandidovanje**

**Član 32.**

Ako se konačnim rješenjem iz člana 34. ovog zakona utvrdi da je izabrani predstavnik, nosilac izvršne funkcije ili drugo imenovano lice bilo u sukobu interesa, smatra se nepodobnim za kandidovanje na bilo koju neposredno ili posredno izabranu funkciju, u periodu od 4 godine nakon donošenja konačnog rješenja.

**Rok izricanja sankcija**

**Član 33.**

1. Komisija je obavezna u roku od 30 dana od dana prijema odgovora iz člana 26. stav 4. ovog zakona donijeti odluku o sukobu interesa i izreći odgovarajuće sankcije.
2. U slučaju kršenja više odredaba ovog zakona Komisija može izreći istovremeno jednu ili više kazni sa zaštitnom mjerom.
3. Na odluku Komisije može se podnijeti žalba.

**Odlučivnje o žalbi**

**Član 34.**

1. Protiv konačnog rješenja Komisije, žalba se podnosi Komisiji za žalbe u roku od 15 dana od dana donošenja konačnog rješenja Komisije.
2. Komisija za žalbe ima predsjednika i 4 člana.
3. Komisiju za žalbe imenuje Narodna skupština na period od 4 godine uz mogućnost ponovnog izbora.
4. Predsjednik i članovi Komisije za žalbe mogu biti birani najviše dva puta.
5. Za predsjednika i članove Komisije za žalbe mogu biti imenovana lica koja ispunjavaju uslove propisane ovi zakonom za izbor predsjednika i članove Komisije.
6. Komisije za žalbe u roku od 30 dana donosi rješenje o izrečenoj sankciji koje je konačno.
7. Protiv konačnog rješenja Komisije za žalbe može se pokrenuti upravni spor pred nadležnim sudom.
8. Poslovnikom o radu Komisije za žalbe se uređuju pitanja od značaja za njenu organizaciju i rad.

**Dostavljanje informacije o izrečenim kaznama i mjerama**

**Član 35.**

Komisija će o konačnom rješenju provedenog postupka utvrđivanja sukoba interesa obavjestiti podnosioca zahtjeva za pokretanje postupka utvrđivanja sukoba interesa.

**Postupak za primjenu sankcija**

**Član 36.**

Postupak za primjenu sankcija u vezi sa nepoštovanjem ovog zakona pokreće se sa danom pravosnažnosti konačnog rješenja i mora se završiti u roku od 30 dana od dana pokretanja postupka.

**Rok za donošenje podzakonskih akata**

**Član 37.**

Komisija će donijeti sve potrebne propise za provođenje ovog zakona u roku od 30 dana od dana stupanja na snagu ovog zakona.

**Prelazne i završne odredbe**

**Član 38.**

Stupanjem na snagu ovog zakona prestaje da važi Zakon o sprečavanju sukoba interesa u organima vlasti Republike Srpske („Službeni glasnik Republike Srpske“ br. 73/08 i 52/14).

**Stupanje na snagu**

**Član 39.**

Ovaj zakon stupa na snagu osmog dana od dana objavljivanja u „Službenom glasniku Republike Srpske“.

Broj: **PREDSJEDNIK**

Datum: **NARODNE SKUPŠTINE**

**Nenad Stevandić**

**OBRAZLOŽENJE**

**Nacrta Zakona o sprečavanju sukoba interesa u organima**

**vlasti Republike Srpske**

**I USTAVNI OSNOV**

Ustavni osnov za donošenje Zakona o sprečavanju sukoba interesa u organima vlasti Republike Srpske sadržan je u članu 68. tačka 18. i članu 70. tačka 2. Ustava Republike Srpske, kojim je uređeno da Narodna skupština donosi zakone, druge propise i opšte akte.

**II USKLAĐENOST SA USTAVOM, PRAVNIM SISTEMOM I PRAVILIMA ZA IZRADU ZAKONA I DRUGIH PROPISA REPUBLIKE SRPSKE**

**III** **USKLAĐENOST SA PROPISIMA EVROPSKE UNIJE**

**IV RAZLOZI ZA DONOŠENJE ZAKONA**

Na samom početku treba naglasiti da su zakonom o sukobu interesa u institucijama vlasti Bosne i Hercegovine uređene posebne obaveze izabranih predstavnika, nosioca izvršnih funkcija i drugih imenovanih lica u institucijama Bosne i Hercegovine. Pomenutim zakonom utvrđeno je da će entiteti Republika Srpska i Federacija Bosne i Hercegovine kao i distrikt Brčko donijeti sopstvene zakone o sukobu interesa u organima vlasti, što je Republika Srpska učinila 2008. godine. Posle elementarne nepogode poplava koje su zadesile Republiku Srpsku 2014. godine zakon je u jednom segmentu dobio odgovarajuće dopune, a koje su tretirale novonastalu situaciju koju su izazvale navedene elementarne nepogode.

U par navrata organi Republike Srpske su pokušali donijeti zakon kojim bi se uredio sukob interesa za republičke organe kao i organe jedinica lokalne samouprave, ali bez uspjeha. Nažalost iz godine u godinu ukazuje se potreba da Republika Srpska uredi na vrlo precizan i nedvosmislen način sprečavanje sukoba interesa u organima vlasti Republike Srpske i jedinica lokalne samouprave.

Postojeći tekst zakona u svojoj primjeni nije dao očekivane rezultate. Svojevremeno je Vlada Republike Srpske predlagala izmjene i dopune Zakona o sprečavanju sukoba interesa u organima vlasti Republike Srpske koji je kao što je poznato povučen iz procedure. Svjedoci smo da se poslednjih godina postojeći zakon sprovodi i tumači na neobjašnjive načine što izaziva haotično stanje u institucijama vlasti Republike Srpske. Na taj način moguće je uočiti tumačenja aktuelne vlasti u Republici Srpskoj da je postojećim zakonom dozvoljeno izabranim predstavnicima da obavljaju funkcije nosilaca izvršne vlasti i obratno. Na taj način veliki broj funkcionera izvršne vlasti obavlja na nedozvoljen način dvije ili više funkcija. Smatram apsolutno neprihvatljivim da pojedini politički subjekti iz vlasti samoinicijativno najavljuju kako neće dozvoliti svojim funkcionerima da obavljaju dvije ili više funkcija.

Da se pravilno tumači Zakon o sprečavanju sukoba intereasa u organima vlasti Republike Srpske politički subjekti ne bi imali osnova za takve kvalifikacije, pa stoga postoji potreba za donošenjem novog zakona koji će na krajnje precizan način, neostavljajući prostora pogrešnim tumačenjima zakona, urediti ovu materiju.

Takođe smatram da je potrebno obuhvatiti još jedan broj lica koja vrše javne funkcije i raspolažu budžetskim sredstvima te se na taj način dovode u poziciju klasičnog sukoba interesa iako osnovnim tekstom zakona nisu obuhvaćene.

**V OBRAZLOŽENJE PREDLOŽENIH ZAKONSKIH RJEŠENJA**

Zakon o sprečavanju sukoba interesa u organima vlasti Republike Srpske sastoji se od 39 članova čije odredbe definišu način utvrđivanja sukoba interesa u organima vlasti Republike Srppske i regulišu sprečavanje utvrđenog sukoba interesa.

Članom 1. Nacrta zakona utvrđuje se predmet regulisanja, odnosno određuju se koja lica su obuhvaćena ovim zakonom.

Članom 2. Nacrta zakona propisane su definicije korišćenih pojmova koji su obuhvaćeni zakonom.

Članom 3. Nacrta zakona definisani su oblici sukoba interesa u organima vlasti Republike Srpske.

Članom 4. Nacrta zakona definisan je pojam privatnog interesa lica koja obavljaju javne funkcije.

Članom 5. Nacrta utvrđena su osnovna načela i ciljevi sprečavanja sukoba interesa u organima vlasti Republike Srpske.

Član 6. Nacrta sadrži principe djelovanja nosilaca javnih funkcija.

Član 7. Nacrta zakona definiše zabranjene aktivnosti nosilaca javnih funkcija.

Član 8. Nacrta zakona determiniše tumačenje sukoba interesa.

Član 9. Nacrta zakona određuje ličnu odgovornost nosilaca javnih funkcija.

Odredbom člana 10. Nacrta zakona definisana je obaveza podnošenja ostavke lica

za koje je utvrđeno postojanje sukoba interesa.

Članom 11. Nacrta zakona propisuje se obaveza podnošenja redovnih finansijskih izvještaja izabranih lica, nosilaca javnih funkcija i drugih imenovanih lica.

Član 12. Nacrta zakona određuje se zabrana sticanja lične koristi lica koja su obuhvaćena ovim zakonom.

Član 13. Nacrta zakona propisuje način vršenja javne funkcije.

Članom 14. Nacrta zakona definisan je način korišćenja sredstava rada od strane izabranih predstavnika, nosioca javnih funkcija i drugih imenovanih lica.

Čl.15., 16. i 17. Nacrta zakona definiše se nespojivost funkcija.

Član 18. Nacrta zakona definiše se način i zabrana pružanja ličnih usluga za nosioce javnih funkcija.

Članom 19. Nacrta zakona obuhvaćeno je primanje poklona.

Čl. 20., 21., 22., 23. i 24. Nacrta zakona određuje se formiranje, uslovi, način izbora, nadležnost Republičke komisije za sprečavanje sukoba interesa, kao i poslovnik o njenom radu.

Član 25. propisuje formiranje i način vođenja registra elektronske evidencije od strane Komisije.

Članom 26. Nacrta zakona propisuje se pokretanje i vođenje postupka za utvrđivanje i postojanje sukoba interesa.

Čl. 27., 28. i 29. Nacrta zakona propisuju sankcije, opomene i novčane kazne u slučaju utvrđenog postojanja sukoba interesa.

Članom 30. Nacrta zakona obezbjeđuje se javnost i transparentnost rada Komisije.

Član 31. Nacrta zakona propisuje obavezu provođenja postupka prestanka mandata.

Član 32. Nacrta zakona propisuje nepodobnost kandidovanja za lice kod kojeg je utvrđeno postojanje sukoba interesa.

Članom 33. Nacrta zakona propisan je rok za izricanje sankcije u slučaju urtvrđenog sukoba interesa.

Član 34. Nacrta zakona propisuje način imenovanja Komisije za žalbe, njenu nadležnost i postupak odlučivanja o žalbi.

Član 35. Nacrta zakona propisuje obavezu upućivanja pisanog obavještenja podnosiocu zahtjeva za pokretanje postupka utvrđivanja sukoba interesa.

Član 36. definiše postupak i rok za primjenu izrečenih sankcija.

Član 37. definiše rok za donošenje podzakonskih akata.

Član 38. obuhvata prelazne i završne odredbe.

Član 39. definiše stupanje na snagu Zakona o sprečavanju sukoba interesa u organima vlasti Republike Srpske.

**VI FINANSIJSKA SREDSTVA I EKONOMSKA OPRAVDANOST DONOŠENJA ZAKONA**

Za provođenje ovog zakona nisu potrebna dodatna finansijska sredstva u Budžetu Republike Srpske.